AlexejDobrolubov/national_council_slovak_2010 huggingface dataset:
39. schôdza NR SR - 3.deň - B. popoludní
Dátum: 2025-09-11
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán minister, naozaj si hovoril veľmi-veľmi múdro to, čo si povedal, a ja len ľutujem, že možno tu aj nie je dosť, dosť poslancov, ktorí by to všetko počuli, pretože ja mám taký pocit, ako keby kolegovia, kolegovia zabudli naozaj na to, čo sa v tom rezorte dialo pred niekoľkými rokmi a v akom stave ti odovzdali tvoji predchodcovia. Priznávam sa, že ti vôbec nezávidím a s každým jedným zákonom, s ktorým si tu dnes alebo včera prišiel, tak si myslím, že má naozaj ratio a že by ho mala podporiť tak koalícia, ako aj opozícia, či už to boli, či už je to zákon o EIA, ktorý naozaj umožní nejakým spôsobom, aby to Slovensko napredovalo. Keby sme mali zákon o EIA pred 35-40 rokmi, tak nestoja už, a viac, tak nestojí Vážska kaskáda, nestojí Gabčíkovo, nestojí určite ani jedna atómová elektráreň a predpokladám, že ani, ani vodné nádrže, či už Oravská priehrada, Liptovská Mara a iné by nemali šancu vzniknúť. Takže ja si myslím, že dať do toho, do tohto zákona to ratio, chrániť, samozrejme, životné prostredie v maximálne možnej miere, v akej, v akej sa dá, ale zároveň aj umožniť zdravý rozvoj tej krajiny. Pretože presne ako si povedal, že darmo my budeme potom plakať, že v Rakúsku majú na počet obyvateľov na hlavu trojnásobný počet turistov a budeme obdivovať rakúske penzióny a rakúske usadlosti a tento agroturizmus a my si tu budeme umele vytvárať prekážky, ktoré práve takémuto rozvoju takéhoto spôsobu podnikania budú významne brániť. Takže ja vítam tento, tento zákon a ja pevne verím, že sa ti podarí presvedčiť, ak teda možno ešte budeš mať možnosť ďalej k tomu niečo povedať, kolegov, aby naozaj to podporili aj zo strany opozície. Ďakujem.
39. schôdza NR SR - 3.deň - A. dopoludnia
Dátum: 2025-09-11
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

Ďakujem pekne. Stručná a jasná odpoveď. Pozmeňovací návrh predkladám, takže logicky, že som ho samozrejme písal ja. Rozhodnutie, rozhodnutie už ako s týmto pozmeňujúcim návrhom naložíte, či ho podporíte, nepodporíte, je samozrejme už na každom jednom poslancovi a nebudem nikomu vstupovať do svedomia, ale budem samozrejme rád, ak ho podporíte. Ďakujem. Myslím si, že to je dobrý pozmeňujúci návrh. =====
39. schôdza NR SR - 2.deň - B. popoludní
Dátum: 2025-09-10
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

60. Ďakujem pekne, pán predsedajúci. Ja by som sa chcel tiež pánovi kolegovi poďakovať za veľmi konštruktívny príspevok, nechcem teraz hodnotiť tú vecnú stránku, to predpokladám, že zhodnotia kolegovia, ktorí sú vecne príslušní tejto problematike, ale tiež ste ma veľmi príjemne prekvapili, pevne verím, že takto budete pokračovať celý zvyšok volebného obdobia a len zopakujem to, čo už povedal predo mnou pán predsedajúci, že sa nenecháte inšpirovať a strhnúť tým svojím blízkym okolím, ale zachováte si takýto, takýto racionálny a slušný prístup aj do budúcna. Ja budem mať z toho naozaj veľkú radosť. Ďakujem.
35. schôdza NR SR - 5.deň - A. dopoludnia
Dátum: 2025-06-03
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

10. Ďakujem pekne, pán predsedajúci. Pani kolegyňa, rovnako ďakujem za vecné vystúpenie. Vy ste naozaj jedna z mála tých poslankýň alebo poslancov, ktorí sa snažia vystupovať vecne. Skúsim vám odpovedať na to, čo ste spomenuli vo vašom príspevku. Chcem asi aj doplniť pána kolegu Saloňa, lebo ma predbehol v tom povoľovaní pobytov na podnikanie. Ono naozaj to nie je tak, že 40-tisíc takýchto povolení bolo vydaných a my sme tu získali 40-tisíc podnikateľov, ktorí prinášali nové pracovné miesta a inovácie. Faktom je, že z tých 40-tisíc bolo reálnych podnikateľov, ktorí tu ostali, možno niekoľko stoviek, ak vôbec, aj to som možno prehnal. Takže preto z toho vychádzala aj táto nová, toto nové číslo, táto nová kvóta, aby sa zreálnili tieto čísla. A keď sa pýtate, že v čom to pomôže, no pomôže to napríklad v tom, že sa drasticky zníži administratívna záťaž tých pracovníkov. Pretože my dnes dávame, alebo minulý rok sme dali 40-tisíc povolení ľuďom, ktorí okamžite na druhý deň odišli a išli do úplne inej krajiny, ale zaťažili naše kapacity, náš systém a aj toto je problém. A ja si myslím, že v tom zákone je mnoho ďalších vecí, ktoré, ktoré môžu napomôcť zrýchliť tento proces, či už je to možnosť presunu civilných zamestnancov z jedného, z jednej pobočky na druhú tam, kde bude väčší nápor, alebo teda aj úpravou v systéme, ktorý sa upravuje, ako ste už počuli, je to desaťročný systém počítačový, ktorý bol zanedbaný. Čiže ja si myslím, že je to prospešná novela. Ja by som bol rád, keby možno aspoň tá racionálnejšia časť opozície ju podporila, lebo naozaj riešime problém, ktorý tu máme, ktorý sme zdedili, treba to jasne povedať a naozaj robíme všetko preto, aby sme to vyriešili. Ďakujem.
23. schôdza NR SR - 12.deň - B. popoludní
Dátum: 2024-12-11
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

57. Ďakujem pekne, pán predsedajúci. Pán kolega Šipoš, no vo vašom, na vašom vystúpení to bola taká znôška nezmyslov, že aj ťažko, ťažko na niečo reálne reagovať. Vy ste tu splietali dve na tri, prezidenta, predsedu vlády, ja neviem ešte, čo všetko, zemiaky a ja neviem, bolo to teda naozaj trápne, ale treba povedať fakty. Minister Šaško od prvého dňa, odkedy nastúpil do funkcie, začal naozaj deň-noc vyjednávať, stretával sa s odborármi, podarilo sa mu vyrokovať 112 mil. eur navyše na platy zdravotníkov, zdravotníckych pracovníkov, lekárov, sestier, naozaj investoval veľmi veľa úsilia a času, naplnil takmer 90 % požiadaviek, ktoré boli v tej pôvodnej, v pôvodnej dohode so zdravotníkmi, na ktorú sa odvolávate. Len, viete, ono je veľmi ťažko nechať sa tlačiť k múru a prijímať ďalšie a ďalšie požiadavky, ďalších 19, ktoré prišli včera a, ak sa to tak dá povedať, s pištoľou na hlave sa im, sa im, nejakým spôsobom sa s nimi vysporiadať. Takže ja len musím povedať, pán minister, máš naozaj aj moju plnú podporu, aj našu plnú podporu ako strany HLAS – sociálna demokracia. Ja ti držím palce aj s mojimi kolegami, prosím, pokračuj a nedaj sa znechutiť takýmito, takýmito primitívnymi útokmi. Ďakujem pekne.
23. schôdza NR SR - 12.deň - B. popoludní
Dátum: 2024-12-11
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

43. Ďakujem pekne, pán predsedajúci. No ja som chcel zareagovať na tieto dojemné slová pána kolegu Jakaba, ako nám tu hovoril do duše, ako máme vyhovieť lekárskym odborárom, ako máme s nimi hovoriť. Ja si myslím, že máloktorý minister toľko rokoval s odborármi a s lekárskymi pracovníkmi ako pán minister Šaško. A uvediem vám takú zaujímavú citáciu, pán Jakab, a či si spomeniete, keď dnes máte takú dojemnú starostlivosť o týchto pánov, kto to povedal: „Je to pre mňa úplne rovnaký terorista ako ten, čo unesie lietadlo," uviedol tento pán na margo požiadaviek lekárskych odborárov. Konštatoval, že odbory si zobrali pacientov a chorých ľudí ako rukojemníkov. Zdôraznil, že ako vydieračov vidí lekárskych odborárov, ale nie všetkých lekárov. Viete, kto to povedal pán Jakab? (Reakcia z pléna.) Pri tých rokovaniach, keď aj vy ste teda pri nich boli. Nie, nie, zle, povedal to Igor Matovič ako minister financií. Tak sa pozrite so svojich vlastných radov a potom kritizujte nás. Ďakujem.
35. schôdza NR SR - 14.deň - B. popoludní
Dátum: 2025-06-17
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

Ďakujem za slovo. Naozaj tento zákon má pôvod niekde v roku 2014, 2015, keď bol splnomocnencom vlády pre rómske komunity pán Pollák, ja sa naňho veľmi dobre pamätám a veľmi intenzívne a užitočne sme spolupracovali. Ale od tej doby uplynul nejaký čas a situácia sa zmenila. Medzitým sa stalo povinné predprimárne vzdelávanie pre päť ročné deti, ale pre všetky deti. Vy viete, že minister školstva ohlásil, že povinná predškolská príprava bude v ďalšej fáze pre všetky, pre všetky štvorročné deti a neskôr pre všetky, pre všetky trojročné deti. A teraz ja nerozumiem, prečo, ak to bude povinné pre všetkých, tu máme na stole zákon, ktorý hovorí iba o istej skupine detí. Ja tomu naozaj nerozumiem, že čo, aký je tam dôvod. Hovorím, že malo to zmysel vtedy, keď povinná predškolská príprava nebola povinná pre nikoho. Vtedy ten návrh zákona mal zmysel, ale dnes ten zmysel naozaj stratil. Ja to hovorím úplne v dobrom. Je fakt, že časť detí sa bude môcť vzdelávať individuálne alebo pripravovať individuálne, nebudú musieť chodiť do tej materskej školy, ale nebude sa to týkať práve tej skupiny detí, o ktorej vám v tomto návrhu ide. Čiže ja by som rada vedela odpoveď na tú otázku, ak majú tým prejsť všetci, prečo vy, vyberáte nejakú skupinu osobitne. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

92. Ďakujem za slovo. Ctené kolegyne z môjho tábora určite mi odpustia, ak na nich nebudem reagovať, lebo však tam je úplná názorová afinita, takže naozaj to nie je potrebné. Ale prejdem k poznámke, faktickej poznámke pána poslanca Farkašovského, ktorý hovoril, že nesúhlasí s tým, že v pozadí návrhu SMER-u je jeden cieľ, ktorým je rozbitie opozície, lebo opozícia sa rozbíja sama. No, musím povedať, že je to rafinovaný spôsob, lebo SMER sa snaží naozaj rozbiť dobre formujúcu sa spoluprácu s KDH na hodnotách KDH a toto je to smutné. A pokiaľ ide o právo a zodpovednosť rodiča, aby formovali hodnotový svet detí, to im nikto neberie, to je veľká chyba sa domnievať. Ale zodpovednosť má aj štát a tento záväzok prebral na seba v medzinárodných dokumentoch, napríklad v Dohovore o právach dieťaťa. Vyplýva mu to z judikatúry Európskeho súdu pre ľudské práva a tak ďalej, nemám čas o tom hovoriť podrobne. Čiže tam je delená zodpovednosť. K pani poslankyni Matejičkovej. Neviem, kde ona prišla na to, že ja som spojila frekvenciu zmien ústavy v Spojených štátoch amerických s tým, že tam sú vykonávané tranzície. Ja som o tom, fakt, nepovedala ani slovo. A k tomu ešte jeden príbeh ako nesúcitne sa pozeráme na túto skupinu ľudí. Išla som do parlamentu, vonku stála transrodová osoba a niesla plagát, na ktorom bolo napísané: "Ja nie som kultúrno-etická otázka, ja som ľudská bytosť." O tom som ja hovorila. Nespájala som zmeny v americkej ústave... (Prerušenie vystúpenia časomerom.) (Potlesk.)
35. schôdza NR SR - 13.deň - A. dopoludnia
Dátum: 2025-06-16
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

98. Ja si najmenej zo všetkého želám, aby sa táto debata zvrhla na problém sexuálnej výchovy v školách, lebo to bude podporovať naratív, ktorý tu aj predniesla pani Plevíková, že ide o kľúčovú tému a agendu Progresívneho Slovenska. Ten podstatný problém spočíva aj v tejto téme, v snahe vyviazať Slovenskú republiku zo záväzku rešpektovať a dodržiavať medzinárodné dohovory, vrátane zohľadňovania rozhodnutí Európskeho súdu pre ľudské práva a Súdneho dvora Európskej únie. Pani Plevíková sa pýta, čo je zlé na tom návrhu, že rodičia budú môcť rozhodovať o nejakej časti obsahu vzdelávania. No zlé na tomto je, že to odporuje záväzkom a dohodám, ktoré Slovensko má dodržiavať. Existuje niekoľko rozhodnutí Európskeho súdu pre ľudské práva, ktoré hovoria o tom, že rodičia nemajú právo zasahovať a obmedzovať túto časť vzdelávania, pretože to vyplýva z iných medzinárodných dokumentov napríklad z Dohovoru o právach dieťaťa, ktorý jasne zaväzuje štáty, ktoré ho ratifikovali k tomu, aby uskutočňovali napríklad výchovu k manželstvu a rodičovstvu, čo teda znamená, že sa dotýka to vzdelávanie aj týchto tém. Čiže o tomto to je. Nedávno vyšla správa, ktorá súvisí s tým, že maďarskí poslanci v roku 2021 schválili návrh zákona, ktorý znemožňoval osvetu v školách týkajúcu sa sexuálnych menšín. A podľa advokátky Súdneho dvora Maďarsko porušilo únijné právo v prístupe k LGBTI obsahu. Nie je to síce záväzné stanovisko pre Súdny dvor... (Prerušenie vystúpenia časomerom.)
35. schôdza NR SR - 6.deň - A. dopoludnia
Dátum: 2025-06-04
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

Ďakujem pekne za slovo. Budem reagovať na pána poslanca Habánika, lebo hovorí, že jedným z tých motívov, alebo impulzov, prečo sa tento návrh ocitol v Národnej rade, bola aj správa Štátnej školskej inšpekcie, a tú správu samozrejme, že poznám, sledujem jej činnosť, ale chcem povedať, že ja to považujem za dosť smutnú záležitosť, že ministerstvo začne v tejto konkrétnej veci konať na základe čiastkovej správy Štátnej školskej inšpekcie, keď má k dispozícii, ako som včera povedala, rezortný informačný systém, kde dlhodobo vývoj absencie mohlo sledovať. Čiže toto je prvá, prvá poznámka a reakcia na druhú časť vašej faktickej poznámky, hovoríte, že áno, funkčnosť tohto modelu overí až čas. Ja s tým súhlasím, mám ten istý názor, ale považovala som za potrebné a slušné upozorniť na riziká, ktoré takýto model má a riziká v tom zmysle, že očakávania, ktoré máme, sa podľa mojich skúseností a odhadu vôbec nenaplnia. Čiže treba hľadať úplne iné riešenia a také riešenia ako odporúča Rada Európy, a to odporúčanie vzniklo v roku 2022 a volá sa "O cestách k úspechu v škole" a nahrádza odporúčanie z roku 2011 o politikách na zníženie predčasného ukončenia školskej dochádzky. To je inšpirácia, ktorou by sa malo nielen ministerstvo ... (Prerušenie vystúpenia časomerom.)
35. schôdza NR SR - 5.deň - B. popoludní
Dátum: 2025-06-03
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

133. Ďakujem pekne za faktické poznámky, špeciálne by som reagovala na pána poslanca Habánika. Keď som hovorila o tom, že školstvo je v kríze, tak som tento výrok podporila citátom pána ministra. Takže nejakým spôsobom v istej oblasti ten názor sporu spolu zdieľame. Keby školstvo nebolo v kríze, nebolo by treba robiť urýchlene kurikulárne reformy a všetky zásadné zmeny. Čiže tá kríza tu je, ale beriem to ako fakt. Pýtali ste sa ma, alebo zrejme ste vyjadrili nejaké očakávanie, že či zákon podporíme. Áno, my sme deklarovali že ho podporíme. Považujem to za minimum toho, čo môžeme v tejto chvíli pre učiteľov urobiť. Ale to neznamená, že k nemu nemáme nejaký súbor výhrad, tie tu komunikujeme v tejto rozprave. Neznamená to určite to, že keď sa nám niečo nepáči, že nechceme pomôcť učiteľom alebo deťom, ako sa vyjadril v predchádzajúcej rozprave pán minister. Ja som presvedčená, že pán minister mnohé veci myslí dobre, ale my ich myslíme dobre tiež, len máme rozličné názory na cestu, ako sa k dobrému cieľu dopracovať. A ja si myslím, že to nie je žiadna chyba, lebo v konfrontácii nejakých názorov a návrhov sa môže zrodiť lepšia kvalita. Ja to takto vnímam. (Potlesk.)
35. schôdza NR SR - 5.deň - B. popoludní
Dátum: 2025-06-03
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

88. Ďakujem za slovo. V súvislosti s otázkou stanovovania nesegregovaných školských obvodov je úplne legitímna aj otázka, či ich tvorba má ostať v rukách obcí a samosprávnych krajov. V Českej republike, ktorá takisto čelí infringementu, je na túto tému momentálne veľmi živá debata. V Českej republike je ministerstvo vnútra dozorovým orgánom nad stanovovaním všeobecne záväzných vyhlášok, to je obdoba našich VZN-iek, a zohľadňujú, či je dodržiavaný zákon, vrátane ako sa uplatňuje kritérium zákazu segregácie. Napriek tejto kompetencii bolo pre české ministerstvo vnútra veľmi komplikované vykonávať túto svoju dozorovú povinnosť, pretože ako mali vykonávať nejakú abstraktnú kontrolu, keď nemali dáta a nepoznali miestne súvislosti? Ale situácia sa zmenila. Minulý mesiac, áno, už je jún, čiže v máji, bol novelizovaný český školský zákon, kde sa urobil k riešeniu tohto problému prvý zásadný krok. Podľa uvedenej novely sa spádové obvody budú zakresľovať do systému RÚIAN, čo je register územnej identifikácie adries a nehnuteľností, podobne ako volebné obvody. A bude teda verejne k dispozícii mapa spádových obvodov a bude možné s ňou pracovať. A tento systém potom aj ministerstvu vnútra umožní identifikovať problematické školské obvody, ak sa ukáže ich segregačný charakter. A odtiaľ je už iba krok, aby tú činnosť robil štát a nie obce. Čiže možno aj toto je nejaká inšpirácia... (Prerušenie vystúpenia časomerom.)
33. schôdza NR SR - 15.deň - B. popoludní
Dátum: 2025-04-16
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

98. Ďakujem za slovo. Áno, pridávam sa k vám, pán poslanec Čaučík, je naozaj povážlivé, povážlivá tá bohorovnosť, s akou sa stavia koalícia k odporúčaniam domácich aj európskych autorít. Ja pridám teda ešte jedno stanovisko, ktoré má presne týždeň, presne týždeň. 9. apríla komisár pre ľudské práva Rady Európy Michael O'Flaherty povedal toto, obrátil sa na slovenský parlament a odporúčal mu odmietnuť tento návrh zákona, pretože ohrozuje občiansku spoločnosť, a teraz ho budem citovať: „Vzhľadom na to, že diskusia o návrhu zákona o neziskových organizáciách pokračuje, úctivo žiadam poslancov Národnej rady, aby neprijímali ani pôvodný návrh zákona, ani žiadne pozmeňujúce návrhy, ktoré nie sú plne v súlade so záväzkami Slovenskej republiky vyplývajúcimi z Európskeho dohovoru o ľudských právach." Pokračoval: „Je obzvlášť dôležité, aby sa všetky ďalšie kroky smerujúce k regulácii neziskových organizácií uskutočňovali v úzkej spolupráci s občianskou spoločnosťou a za jej účasti." Ani jedno sa z toho nestalo. Ani jedno. Jednoducho túžba zlikvidovať občiansku spoločnosť je taká silná, že žiadna autorita nemá dostatočnú váhu pred slovenskou vládou, aby tie veci zmenila. Jednoducho vláda vsadila všetko na jednu kartu a robia to tak všetky autoritárske režimy, keď hrajú o svoju politickú existenciu bez ohľadu na to, čo to urobí s charakterom štátu. A ja si myslím, že preto nebolo dobré a nemali sme úplne dovoliť, aby sa odložil návrh na odvolanie vlá... (Prerušenie vystúpenia časomerom.)
33. schôdza NR SR - 15.deň - B. popoludní
Dátum: 2025-04-16
Poslanec: Kalmárová, Viera (PS)
Druh vystúpenia: Vystúpenie s faktickou poznámkou

48. Ďakujem za slovo. Nadviažem na pani poslankyňu Plavákovú k téme zaradenie mimovládnych organizácií medzi povinné osoby podľa infozákona. Ona jasne povedala, že to považuje za diskriminačné. Odznelo tu aj to, že podobné postavenie vo vzťahu k čerpaniu verejných zdrojov majú napríklad aj podnikateľské subjekty a na nich sa tento zákon nevzťahuje. To už teda bolo povedané. A čo z toho vyplýva? Zákonodarca, samozrejme, o tom vie, čiže rozmýšľame, aký cieľ sledoval. No tak ponúka sa to, že prvoplánové bolo zaťažiť mimovládne organizácie a ochromiť ich činnosť, lebo vedia, že nie sú personálne vybavení na vybavovanie infožiadostí. A teraz druhá poznámka. Vôbec neni isté, že občania si budú žiadať len informácie o financiách, ktoré sú z verejných zdrojov. Lebo ak občanovi dáte možnosť žiadať informácie od občianskych organizácií, vôbec neviete zaručiť, že si občania budú podľa infozákona žiadať len informácie o tom, ako sa nakladá s verejnými zdrojmi. A tuto je ďalšia záťaž pre mimovládne organizácie. Ak teda takej organizácii príde žiadosť, ktorá sa netýka nakladania s verejnými prostriedkami, tak musí vypracovať kvalifikovaný podnet, musí ho poslať orgánu, ktorý občanovi odpíše, že nemajú žiadne verejné dotačné zdroje. A po tretie, mne vyplýva alebo nevyplýva, neviem, ako to je, a to je problém, nevieme, že či tento zákon bude fungovať aj retroaktívne, čiže či sa občania budú môcť pýtať na to, či dostali verejné zdroje aj pred účinnosťou tohto zákona. Takže tam vidím tri základné a veľké problémy, ktoré... (Prerušenie vystúpenia časomerom.)
23. schôdza NR SR - 4.deň - A. dopoludnia
Dátum: 2024-11-29
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

72. Ďakujem pekne, pán predsedajúci. Pani kolegyňa, nemám taký široký priestor, aby som reagoval na všetky tie vaše zavádzajúce tvrdenia a výroky, ktoré ste vo vašom vystúpení povedali, ale keďže ste ma oslovili, tak som sa rozhodol zareagovať. Ale verím, že pán minister Kamenický vás pozorne počúval a všetko to, čo ste povedali, ľavou zadnou vyvráti. Ale koniec koncov vy už ste nám ukázali osobne, ako sa riadi rezort a ako sa riadia organizácie spadajúce pod neho. Teraz nehovorím o tých preslávených vašich 10-tisícových nákupoch dizajnového nábytku do vašej kancelária a do kancelárie vášho ministerstva. Ale aj o tej IT firme, ktorá už tu predtým bola spomenutá, kde ste nabrali 100 zamestnancov, ktorí, ak si dobre pamätám, prvý rok alebo prvých osem mesiacov nemali do čoho pichnúť, nevykonali žiadnu prácu, ale za to platy im išli, kancelárie v košickom bizniscentre tiež obsadili a užívali si súkromného barbera, ktorý ich chodil strihať, hrazdu, telocvičňu, a neviem ešte aký fantastický komfort, ale, žiaľ, teda ten výkon tomu nezodpovedal. (Reakcia z pléna.) Vy sa vypnite. Nakoniec teda táto firma, treba povedať, skončila so stratou 4 mil. eur. Webstránku jej robila naozaj externá firma, ako to tu už bolo predtým spomínané, a teda tie stovky alebo tá stovka ľudí vykonávala takúto prácu, to znamená, neurobila pre štát takmer nič. Takže ak už chcete nám radiť, ako to máme robiť, tak sa pozrite na to, ako to vyzeralo za vás. A k tej energopomoci, buďte si istá, že my ľudí určite v štichu nenecháme a predstavíme opatrenia, ktoré im veľmi výrazne pomôžu.
23. schôdza NR SR - 4.deň - A. dopoludnia
Dátum: 2024-11-29
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

62. Ďakujem pekne, pán predsedajúci. Pani kolegyňa Gažovičová, no je to také až úsmevné z vašich úst počúvať o tom, že toto je Ficova drahota, že to je rozpočet, ako ste ho v minulosti nazvali? Nuž pravda je taká, že je to rozpočet budúcnosti, ktorý, žiaľ, musí reflektovať na minulosť a v tej minulosti sme zažili amatérske riadenie celého tohto štátu a prešustrovali sme naozaj veľa miliárd, či už to boli 4 mld. pri tom amatérskom riadení energokrízy ministrom Sulíkom, 2 mld. zbraní na Ukrajinu, Matovičove covidové atómovky, ja neviem, 2 mld, či koľko to bolo spolu, takže, žiaľ, tento rozpočet musí reflektovať na to, čo ste tu stvárali. A ak hovoríte, že teda je tá konsolidácia ťažká, no tak tá, ktorú by ste vy prostredníctvom vášho pána premiéra Ódora presadili, kde ste chceli ušetriť, myslím, že až 7 mld. euro, tak to by ešte len bola konsolidácia. To by sme mohli zabudnúť a seniori naši na trináste dôchodky a tehotným ženám by sa znížili, vás ako ženy by sa to mohlo teda tiež dotknúť, príspevky viac ako o polovicu. Príspevok na dieťa by išiel na polovicu dole. Obedy zadarmo, na to by mohli takisto ľudia zabudnúť, krátili by sa materské dávky, príspevky na opatrovanie a všetko toto. Takže ak už kritizujete náš rozpočet, tak sa pozrite do vlastných radov, na vášho vlastného pána premiéra Ódora a potom kritizujte nás. Ďakujem pekne.
22. schôdza NR SR - 6.deň - B. popoludni
Dátum: 2024-10-29
Poslanec: Kalivoda, Peter (HLAS - SD)
Druh vystúpenia: Vystúpenie s faktickou poznámkou

85. Ďakujem pekne, pán predsedajúci. Pani kolegyňa, vy ste v tom vašom príhovore, teda ja to tak vnímam, zamotali viacero vecí naraz. No, vy ako odborníčka na životné prostredie iste viete, že lesy majú viacero funkcií, nielen, nielen tú, ako majú rezervácie, rekreačnú, majú aj hospodársku funkciu a ja si neviem predstaviť, že by ste nejakému lesníkovi povedali, že v hospodárskom lese má tolerovať lykožrúta. Je to úplný nezmysel. Hospodárske lesy, pre hospodárske lesy je lykožrút jasným škodcom, ktorý pácha mnohomiliónové škody, a ak si spomeniete len na to, čo sa dialo aj v Čiernom Balogu, v okolí, kde viem, že pán minister riešil aj trestným oznámením túto situáciu, myslím si, že úplne oprávnene, pretože tam bola, tam bola v plnej miere zanedbaná, zanedbaná táto, táto ochranná funkcia štátu v týchto lesoch. Viem pochopiť, ak hovoríte o monokultúrach, to je problém, sucho, samozrejme, je problém, to treba riešiť, a viem si predstaviť v nejakom veľmi obmedzenom mieste rezervácie, kde by ste teda nechali, veď boli také pokusy nejaké, les, pokiaľ je to izolovaný, izolovaná časť, sa vysporiadať, vysporiadať s týmto problémom sám, ale v hospodárskych lesoch lykožrút určite nemá čo robiť. To je naozaj fakt a to musíte uznať aj vy.